**Plenárne zasadnutie ESSDE**

V stredu 14. decembra sa v Bruseli zišli delegáti ETUCE (zástupcovia odborov) a EFEE (zástupcovia zamestnávateľov) na plenárnom zasadnutí výboru Európskeho sektorového sociálneho dialógu pre vzdelávanie (ESSDE). Odborový zväz školstva zastupoval vedúci Úradu zväzu Juraj Stodolovský.

Delegáti diskutovali o viacerých témach, ktoré majú veľký význam pre európske odbory ako aj zamestnávateľov v rezorte školstva. Zástupcovia Európskej komisie tu predstavili hlavné témy tvoriace prebiehajúcu revíziu sociálneho dialógu EÚ. Delegáti v reakcii vyjadrili vážne obavy v súvislosti s niektorými návrhmi predloženými Komisiou, najmä s revíziou systému financovania sektorového sociálneho dialógu a novým postupom pre transpozíciu dohôd sociálnych partnerov do európskej legislatívy. Delegáti poukázali na to, že je dôležité zaviesť transparentný a zodpovedný systém, ktorý zabezpečí rešpektovanie ducha a obsahu dohôd sociálnych partnerov a čo najviac obmedzí akékoľvek vonkajšie politické zasahovanie.

Delegáti následne diskutovali so zástupkyňou Generálneho riaditeľstva pre vzdelávanie a kultúru, ktorá predstavila nedávno zverejnenú záverečnú správu o „Kvalitných investíciách do vzdelávania a odbornej prípravy“. Delegáti ETUCE a EFEE vyjadrili svoje sklamanie, pokiaľ ide o závery správy. Kritizovali najmä najmä opomenutie základnej úlohy sociálnych partnerov pri tvorbe politík a celkové zdôvodnenie zamerané iba na analýzu nákladov a výnosov, ale často prehliadajúce pedagogický rozmer výchovy a vzdelávania. Preto len zopakovali stanoviská výboru ETUCE, ktoré už boli vyjadrené v predchádzajúcom spoločnom vyhlásení z 8. marca 2022.

Účastníci ocenili prezentáciu ohľadom Európskeho roka zručností 2023. Poukázali však pritom na to, že celá iniciatíva sa orientuje hlavne na trh práce a nedostatočne venuje pozornosť oblasti vzdelávania, pracovným podmienkam učiteľov a dôležitosti verejných investícií do školstva.

Po týchto prezentáciách diskutovali zástupcovia odborov a zamestnávateľských organizácií o návrhu dokumentu o atraktivite učiteľského povolania, ktorý bol pripravený v rámci spoločného projektu venovanému tejto zásadnej problematike. Účastníci za obidve strany predložili niekoľko pozmeňujúcich a doplňujúcich návrhov a pripomienok k textu, ktoré budú ďalej prerokované a finalizované počas záverečnej konferencie projektu 30. – 31. januára 2023 vo Varšave.

Na záver sa účastníci plenárneho zasadnutia dohodli o udelení mandátu sekretariátom ETUCE a EFEE, aby sa zapojili do rokovaní s ostatnými európskymi sektorovými sociálnymi partnermi o revízii multi– sektorového „Usmernenia na boj proti násiliu a obťažovaniu zo strany tretích strán“, ktoré obe organizácie podpísali v roku 2011.

Zapísal: J. Stodolovský, vedúci Úradu zväzu